Der var store jubelscener rundt omkring i Kongeriget Danmark, da landsholdet i går aftes brillerede mod Rusland. I Østervrå blev der jublet ekstra højt, da byens store fodboldstjerne, Joakim Mæhle, sendte bolden i kassen til 4-1. En af dem, der fulgte kampen nøje, er Michael Thomsen, der er barndomsvenner med landsholdsspilleren. De to spillede fodbold sammen i Østervrå IF, fra de var helt små og frem til 12-års alderen. - Det var nærmest surrealistisk at se Joakim score, siger Michael Thomsen, der både har besøgt barndomskammeraten i Belgien, da han spillede der men også i Italien, hvor han nu spiller for klubben Atalanta. - Jeg så kampen hos nogle venner, og efter sejren kunne man høre folk på gaden juble og biler med hornet i bund køre gennem byen for at fejre sejren. Det var en fantastisk oplevelse, siger han. Han er en holdspiller Da Joakim Mæhle spillede i Østervrå, var det Joakims far, Ole Mæhle, der trænede holdet. - Vi kunne allesammen se, at han kunne noget helt specielt, men det var aldrig sådan, at han bare stak afsted. Han var en holdspiller. Det var nok også hans far der, som træner, havde fortalt ham, at man spiller de andre, når man spiller på et hold, siger Michael Thomsen. Da Joakim begyndte at spille i AaB, forblev de to drenge venner, og det er de stadig den dag i dag. På væggen i klubhuset hænger der trøjer fra de klubber, Joakim har spillet i. Dog mangler den nyeste trøje fra den italienske klub Atalanta, men det er der en god forklaring på. - Da jeg for nyligt besøgte Joakim i Italien, var trøjen med Joakims nummer og navn simpelthen udsolgt. Det siger vist noget om, hvor populær og stor en spiller han er, griner Michael Thomsen. Michael Thomsen og resten af bestyrelsen i Østervrå IF overvejer nu, hvad de skal gøre, når Danmark på lørdag skal møde Wales. - Vi taler om at leje en storskærm og invitere klubbens medlemmer til at komme og heppe på Joakim og landsholdet og forhåbentlig fejre en ny sejr, siger Michael Thomsen. Mobiltelefonen gløder i lommen på Michael Thomsen dagen derpå, hvor alle vil have fat i landsholdsspillerens barndomsven for at høre, hvad knægten fra Østervrå egentlig er for en fyr.

Referat:
Landsholdsspilleren Joakim Mæhle bliver i dag rost til skyerne af borgerne i barndomsbyen Østervrå, efter han i går scorede et mål i landsholdskampen mod Rusland. TV2 Nord har i dag besøgt barndomsklubben Østervrå IF til en snak om den mægtige Mæhle.